ภ.ง.ด.94 ภาษีเงินได้ครึ่งปี (ตอน 1)
ช่วงเดือน ก.ค.ก.ย. 2555 เป็นกำหนดเวลายื่นแบบภาษีเงินได้บุคคลธรรมดาครึ่งปีภาษี 2555 (ภ.ง.ด. 94) สำหรับผู้มีเงินได้พึงประเมินบางประเภท ปีนี้วันสุดท้ายของการยื่นแบบเสียภาษีตรงกับวันจันทร์ที่ 1 ต.ค. 2555 เนื่องจากวันที่ 30 ก.ย. 2555 เป็นวันอาทิตย์ซึ่งหยุดราชการ แต่ถ้าใช้บริการยื่นแบบผ่าน www.rd.go.th จะได้รับการขยายกำหนดเวลายื่นแบบออกไปอีก 8 วัน วันสุดท้ายเป็นวันจันทร์ที่ 8 ต.ค. 2555
24 ส.ค. 2555

ช่วงเดือน ก.ค.ก.ย. 2555 เป็นกำหนดเวลายื่นแบบภาษีเงินได้บุคคลธรรมดาครึ่งปีภาษี 2555 (ภ.ง.ด. 94) สำหรับผู้มีเงินได้พึงประเมินบางประเภท ปีนี้วันสุดท้ายของการยื่นแบบเสียภาษีตรงกับวันจันทร์ที่ 1 ต.ค. 2555 เนื่องจากวันที่ 30 ก.ย. 2555 เป็นวันอาทิตย์ซึ่งหยุดราชการ แต่ถ้าใช้บริการยื่นแบบผ่าน www.rd.go.th จะได้รับการขยายกำหนดเวลายื่นแบบออกไปอีก 8 วัน วันสุดท้ายเป็นวันจันทร์ที่ 8 ต.ค. 2555 
การยื่นแบบภาษีเงินได้บุคคลธรรมดาครึ่งปีภาษี (ภ.ง.ด. 94) นั้น ใครบ้างที่มีหน้าที่ยื่นแบบเสียภาษี ต้องมีเงินได้ประเภทใด หักค่าใช้จ่ายและค่าลดหย่อนได้มากน้อยเท่าใด คำนวณภาษีวิธีใด ยกเว้นภาษีมีกรณีใดบ้าง ยื่นแบบเสียภาษีที่ใด แบ่งชำระภาษีได้หรือไม่ หากไม่ยื่นแบบภายในกำหนดเวลามีโทษใด ประเด็นที่มักปฏิบัติผิดพลาดในการยื่นแบบเสียภาษีมีอะไรบ้าง สรุปโดยย่อ ดังนี้
ผู้มีหน้าที่ยื่นแบบเสียภาษีเงินได้บุคคลธรรมดา ประมวลรัษฎากรได้แบ่งผู้มีหน้าที่เสียภาษีเงินได้บุคคลธรรมดาออกเป็น 4 หน่วยภาษี ได้แก่ บุคคลธรรมดา ห้างหุ้นส่วนสามัญหรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี กองมรดกที่ยังมิได้แบ่ง ปกติจะเกี่ยวข้องกับบุคคลธรรมดาเป็นส่วนใหญ่ ไม่ว่าจะมีอายุเท่าใด สัญชาติใดก็ตาม หากมีเงินได้พึงประเมินตามประเภทและถึงเกณฑ์ตามที่กฎหมายกำหนด ต้องยื่นแบบเสียภาษี ไม่ว่าจะมีภาษีชำระหรือไม่ 
ประเภทเงินได้พึงประเมิน ประมวลรัษฎากรได้แบ่งเงินได้พึงประเมินออกเป็น 8 ประเภทตามมาตรา 40 (1)(8) แต่กฎหมายกำหนดให้ผู้ที่มีเงินได้พึงประเมินตามมาตรา 40 (5)(8) ต้องนำเงินได้พึงประเมินมายื่นแบบเสียภาษีเงินได้บุคคลธรรมดาปีละ 2 ครั้ง ครั้งแรกให้นำเงินได้พึงประเมินที่เกิดขึ้นในช่วงเดือน ม.ค.มิ.ย. มายื่นเสียภาษีครึ่งปีด้วยแบบ ภ.ง.ด. 94 ภายในเดือน ก.ย.ของปีนั้น และเมื่อสิ้นปีให้นำเงินได้พึงประเมินที่เกิดขึ้นตั้งแต่เดือน ม.ค.ธ.ค. มายื่นเสียภาษีเงินได้ประจำปีภาษีด้วยแบบ ภ.ง.ด. 90 ภายในเดือน มี.ค.ของปีถัดไปอีกครั้งหนึ่ง 
ประเภทเงินได้พึงประเมินตามมาตรา 40 (5) ได้แก่ เงินได้จากค่าเช่าทรัพย์สิน ไม่ว่าจะเป็นสังหาริมทรัพย์หรืออสังหาริมทรัพย์ ฯลฯ 
เงินได้พึงประเมินตามมาตรา 40 (6) เป็นเงินได้จากวิชาชีพกฎหมาย บัญชี วิศวกรรม โรคศิลปะ สถาปัตยกรรม ประณีตศิลปกรรม 
เงินได้พึงประเมินตามมาตรา 40 (7) เป็นเงินได้จากการรับเหมาที่ผู้รับเหมาเป็นผู้จัดหาสัมภาระ 
เงินได้พึงประเมินตามมาตรา 40 (8) เป็นเงินได้จากการขายสินค้า การพาณิชยกรรม การขนส่ง การเกษตรกรรม และอื่นๆ หรือเป็นเงินได้พึงประเมินที่ไม่เข้าลักษณะตามมาตรา 40 (1)(7) แห่งประมวลรัษฎากร 
คงทราบแล้วว่าใครบ้างที่กฎหมายกำหนดให้มีหน้าที่เสียภาษีเงินได้บุคคลธรรมดา และเงินได้พึงประเมินตามมาตรา 40 (5)(8) แห่งประมวลรัษฎากรมีอะไรบ้าง สัปดาห์หน้าค่อยมาว่ากันต่อเกี่ยวกับการคิดคำนวณภาษีเงินได้บุคคลธรรมดาครึ่งปี ว่าคิดคำนวณอย่างไร การหักค่าใช้จ่ายและค่าลดหย่อนเป็นเช่นไร สวัสดีครับ